Ndërgjegjësimi për një mjedis të pastër gjatë sezonit veror 2022

E filluam me Bashkinë Kavajë, me qëllim ndërgjegjësimin për marrjen e masave për krijimin e një mjedisi të pastër në zonat bregdetare dhe vijuam me bashkitë Sarandë dhe Divjakë.  Gjatë takimit, u informuam mbi masat kryesore që bashkitë kanë marrë mbi mbarëvajtjen e sezonit veror si dhe përmirësimin e gjendjes mjedisore në përgjithësi. Vënia në funksion e impiantit të trajtimit të ujërave të ndotura urbane, që përfshin kanalizimet nga zona e quajtur “Shkëmbi i Kavajës” dhe të gjithë pjesën e qytetit dhe zonën bregdetare që menaxhon bashkia Kavajë, është një ndër masat më të rëndësishme dhe me ndikim pozitiv për sa i përket mjedisit. 
Bashkia Divjakë po bën investime në ngritjen e rrjetit të kanalizimeve për një nga zonat dhe në vazhdim ky projekt do të shtrihet edhe në zonat e tjera të zonës bregdetare.
Bashkia Sarandë për sa i përket pjesës së qytetit, gjatë rregullimit të shëtitores, është ndërhyrë edhe në pjesën e kanalizimeve të ujërave urbane, të cilat nuk derdhen më në ujërat bregdetare por shkojnë në impiantin e trajtimit të ujit i cili ndodhet në afërsi të liqeni të Butrintit. Kërkesë për ndërhyrje të thellë kërkon edhe pjesa e kanalit të Çukës, ku bashkia ka marrë masa duke bërë pastrimin dhe hapjen e kanaleve të ujërave urbane.